b'\n_START_ARTICLE_\nSlavia Prag - Hrvatska, prijateljska utakmica (1907.)\n_START_SECTION_\nPoliti\xc4\x8dke okolnosti\n_START_PARAGRAPH_\nHrvatska i \xc4\x8ce\xc5\xa1ka bile su tada dijelom Austro-Ugarske monarhije. Hrvatska, kao Trojedna Kraljevina Hrvatska, Slavonija i Dalmacija bila je pod upravom Ugarske, a \xc4\x8ce\xc5\xa1ka je bila u sastavu Austrijskih zemalja unutar Monarhije. Godina 1907. bila je vrlo burna u politi\xc4\x8dkom \xc5\xbeivotu Hrvatske i \xc4\x8ce\xc5\xa1ke. Pogotovo je to bilo va\xc5\xbeno za one dijelove Hrvatske, koji su prije Prvog svjetskog rata na razne na\xc4\x8dine bili uko\xc4\x8deni ograni\xc4\x8denjima iz Budimpe\xc5\xa1te, a sve da se sprije\xc4\x8di samostalno uklju\xc4\x8denje Hrvatske u me\xc4\x91unarodne sportske udruge. U isto je vrijeme sli\xc4\x8dna o\xc5\xa1tra borba trajala u \xc4\x8ce\xc5\xa1koj i Moravskoj protiv Be\xc4\x8da. U razdoblju kada su po\xc4\x8dele odre\xc4\x91ene akcije za spre\xc4\x8davanje samostalnog uklju\xc4\x8divanja Hrvata u me\xc4\x91unarodnu olimpijsku udrugu, zao\xc5\xa1trila se borba Ma\xc4\x91ara i Hrvata. Tako je ba\xc5\xa1 u doba najve\xc4\x87eg i dugog govorni\xc4\x8dkog nadmetanja u Ma\xc4\x91arskom parlamentu do\xc5\xa1lo do ovog demonstrativnog nastupa hrvatskih nogometa\xc5\xa1a u Pragu.\n_START_SECTION_\nUtakmica\n_START_PARAGRAPH_\nBilo je to u lipnju 1907. godine. Dva \xc4\x8de\xc5\xa1ka nogometa\xc5\xa1a, Josip Polivka i Jan Todl, koji su nastupali u dresovima zagreba\xc4\x8dkog kluba PNI\xc5\xa0K, posredovali su pri ugovaranju utakmice Hrvata u Pragu. Pra\xc5\xa1ki nogometni klub Slavia pozvao je hrvatske nogometa\xc5\xa1e da posjete Prag i odigraju dvije utakmice. Igra\xc4\x8di zagreba\xc4\x8dkih klubova PNI\xc5\xa0K i HA\xc5\xa0K prihvatili su poziv i odigrali dvije utakmice pod svojim nacionalnim znamenjima. Kroni\xc4\x8dari su zabilje\xc5\xbeili i podatak kako su Hrvati odigrali prve dvije nogometne utakmice pod svojom zastavom i himnom. Prva utalmica odigrana je 23. lipnja 1907. Slavija je pobijedila hrvatske nogometa\xc5\xa1e s 15:0, a tri dana potom, 26. lipnja jo\xc5\xa1 uvjerljivije, sa \xc4\x8dak 20:0. Obje mom\xc4\x8dadi su igrale u napada\xc4\x8dkoj, tada uobi\xc4\x8dajenoj, formaciji 2-3-5 popularno zvanoj piramida. Za ovu utakmicu sastavljena hrvatska reprezentacija je bila neuigrana, takti\xc4\x8dki i kondicijski ispod razine Slavie. Sa druge strane Slaviu je vodio legendarni John William "Jake" Madden, biv\xc5\xa1i igra\xc4\x8d Celtica i \xc5\xa0kotske reprezentacije, koji je preporodio Slaviu i \xc4\x8de\xc5\xa1ki nogomet zbog \xc4\x8dega je \xc4\x8desto nazivan ocem \xc4\x8de\xc5\xa1kog nogometa. Sa njegovim dolaskom 1905. taktika i disciplina su podignute na vi\xc5\xa1u razinu, uvedene su moderne metode kao \xc5\xa1to su masa\xc5\xbea, fizioterapija, gimnasti\xc4\x8dke i atletske vje\xc5\xbebe za nogometa\xc5\xa1e te individualizirani treninzi. U \xc4\x8de\xc5\xa1kom sportskom tjedniku "Spost a hry", koji je izlazio u to vrijeme zabilje\xc5\xbeeno je da se utakmica igrala na igrali\xc5\xa1tu Slavije na Letni u Pragu. Pred 800 gledatelja utakmicu je sudio M. Hora\xc4\x8dek, \xc4\x8dlan Saveza \xc4\x8de\xc5\xa1kih nogometnih sudaca. O tom doga\xc4\x91aju prvi put se u nas pisalo tek 16 godina kasnije, u spomen\xe2\x80\x93knjizi zagreba\xc4\x8dkog HA\xc5\xa0K\xe2\x80\x93a ("20. obljetnica kluba 1903. \xe2\x80\x93 1923."), koji je dao najvi\xc5\xa1e igra\xc4\x8da za tu neslu\xc5\xbebenu reprezentaciju. Ova je utakmica potom spomenuta u knjizi "Po\xc4\x8deci nogometa u Hrvatskoj", (izdanje Grafi\xc4\x8dkog nogometnog kluba Zagreb, 1961., stranice 24 \xe2\x80\x93 31) koju je napisao Hugo Kudrna, sudionik tog povijesnog doga\xc4\x91aja. A iza toga i u knjizi "Povijest \xc5\xa1porta" (br. 2, srpanj 1970), autora Hrvoja Macanovi\xc4\x87a.\n_START_SECTION_\nZanimljivo\n_START_PARAGRAPH_\nTri dana kasnije, 26. lipnja 1907. godine, pred oko 500 gledatelja, odigrana je druga utakmica izme\xc4\x91u istih mom\xc4\x8dadi. SK Slavia je, iako je igrala sa slabijim sastavom, pobijedila sa 20:0._NEWLINE_Kapetan Slavie Zden\xc4\x9bk (Zdenko) Jahn je kasnije u \xc4\x8detiri sezone trenirao Hajduk.'